b"\n_START_ARTICLE_\nEl Senyor dels Anells\n_START_SECTION_\nSinopsi\n_START_PARAGRAPH_\nTot i que es tracta d'una obra independent per ella mateixa, El Senyor dels Anells \xc3\xa9s tamb\xc3\xa9 l'\xc3\xbaltima part d'un cicle mitol\xc3\xb2gic molt m\xc3\xa9s llarg que Tolkien va anomenar el seu llegendari. L'acci\xc3\xb3 es desenvolupa en el que \xc3\xa9s concebut com la Terra real habitada per la humanitat, per\xc3\xb2 en un temps imaginari. Tolkien va anomenar aquest escenari la Terra Mitjana, rememorant el Midgard en angl\xc3\xa8s antic._NEWLINE_La hist\xc3\xb2ria principal darrere de l'argument comen\xc3\xa7a milers d'anys abans dels fets descrits a la novel\xc2\xb7la, amb l'ascens de l'anomenat Senyor dels Anells, el Senyor Fosc, un esperit malevolent d'enorme poder i que governa el temut reialme de M\xc3\xb3rdor._NEWLINE_Al final de la Primera Edat de la Terra Mitjana, en S\xc3\xa0uron sobreviu a la catastr\xc3\xb2fica derrota del seu mestre, la figura diab\xc3\xb2lica de M\xc3\xb3rgoth. Durant la Segona Edat, en S\xc3\xa0uron conspira per aconseguir el domini sobre la Terra Mitjana. Disfressat com a Annatar, un Maia o d\xc3\xa9u menor, o Senyor dels Dons, ajuda en Celebr\xc3\xadmbor i d'altres senyors de la forja \xc3\xa8lfics d'Er\xc3\xa8gion a forjar els Anells de Poder. Tot i aix\xc3\xb2 en S\xc3\xa0uron secretament forja l'Anell \xc3\x9anic amb el qual podr\xc3\xa0 esclavitzar els seus portadors. El pla fracassa quan els elfs el descobreixen i es treuen els anells que el Senyor dels Dons els havia donats. En S\xc3\xa0uron llen\xc3\xa7a aleshores una campanya militar en que captura els Set Anells dels nans i els Nou Anells dels homes i els distribueix entre els senyors dels Nans i dels Homes respectivament. Els Nans resultaren massa dif\xc3\xadcils d'esclavitzar, per\xc3\xb2 els homes que posseeixen els Nou es veieren atrets pel poder dels anells i esdevingueren els nazg\xc3\xbbls, els seus servents m\xc3\xa9s temuts situats a la fortalesa de Minas Morgul, abans anomenada Minas Ithil o ciutat de la Lluna edificada per Isildur, rei de Gondor. Els Tres Anells, que en S\xc3\xa0uron no \xc3\xa9s capa\xc3\xa7 de prendre, queden en possessi\xc3\xb3 dels elfs. Na Gal\xc3\xa0driel es qued\xc3\xa0 amb nenya, en C\xc3\xadrdam amb narya i despr\xc3\xa9s li va donar al Gandalf i primer Guil-Galad i despr\xc3\xa9s n'\xc3\x89lrond amb vilya. _NEWLINE_El rei de N\xc3\xbamenor, n'Ar-Pharaz\xc3\xb4n, arriba amb un ex\xc3\xa8rcit immens i pren en S\xc3\xa0uron presoner. A partir d'aqu\xc3\xad, el Senyor Fosc desencadena una s\xc3\xa8rie d'esdeveniments que acaben portant N\xc3\xbamenor a la destrucci\xc3\xb3 i aconsegueix fugir en forma d'esperit a M\xc3\xb3rdor, on pren una nova forma i llan\xc3\xa7a un atac contra els exiliats numenoreans liderats per n'El\xc3\xa9ndil i els seus fills n'Is\xc3\xadldur i n'An\xc3\xa0rion. Els exiliats, per\xc3\xb2, tenen temps de preparar-se formant la darrera alian\xc3\xa7a entre elfs i homes amb el rei dels \xc3\x88ldar, en Guil-Galad. Junts marxen contra M\xc3\xb3rdor i posen setge a la fortalesa de B\xc3\xa0rad-d\xc3\xbbr, moment en el qual n'An\xc3\xa0rion \xc3\xa9s occit. Finalment en S\xc3\xa0uron mateix s'enfronta en combat singular contra els l\xc3\xadders de l'Alian\xc3\xa7a. En Guil-Galad i n'El\xc3\xa9ndil moren, per\xc3\xb2 aconsegueixen derrotar en S\xc3\xa0uron. N'Is\xc3\xadldur pren l'espasa trencada de son pare i l'empra per tallar la m\xc3\xa0 on duia l'anell \xc3\xbanic del mateix S\xc3\xa0uron i, en aqueix moment, l'esperit del Senyor Fosc fuig per no tornar a apar\xc3\xa8ixer en molts segles. Tamb\xc3\xa9 al tallar-li la m\xc3\xa0 es queda l'anell en comptes de destruir-lo al Mont del Dest\xc3\xad i aix\xc3\xad porta a l'obra el Senyor dels Anells._NEWLINE_Aix\xc3\xad comen\xc3\xa7a la Tercera Edat de la Terra Mitjana. Una mica m\xc3\xa9s tard, mentre viatjava cap a Rivendell, n'Is\xc3\xadldur \xc3\xa9s emboscat per una banda d'orcs i mor. L'Anell \xc3\x9anic se li escapa del dit i es perd al riu \xc3\x80nduin._NEWLINE_A El H\xc3\xb2bbit, situada uns anys abans que els esdeveniments d'El Senyor dels Anells, en Tolkien explica la hist\xc3\xb2ria de l'aparentment accidental troballa de l'Anell per part del h\xc3\xb2bbit Bilbo Saquet._NEWLINE_El Senyor dels Anells continua la hist\xc3\xb2ria alguns anys despr\xc3\xa9s del final d'El H\xc3\xb2bbit. Narra les aventures d'una coalici\xc3\xb3 de diverses races de la Terra Mitjana, incloent-hi Elfs, Nans, H\xc3\xb2bbits i Homes, amb la missi\xc3\xb3 de destruir el terrible Anell del Poder i impedir aix\xc3\xad l'\xc3\xbanica oportunitat que t\xc3\xa9 en S\xc3\xa0uron de tornar a recuperar els seus plens poders."